Uhićeni Gabrijela Žalac i Tolušićev bivši savjetnik Tomislav Petric

Policijski Uskok po nalogu Ureda europskog javnog tužitelja (OLAF) uhitio je u srijedu ujutro bivšu ministricu Gabrijelu Žalac, ravnatelja Agencije za EU fondove Tomislava Petrica i još dvije osobe.

Žalac i Petric uhićeni su zbog plaćanja softvera vrijednog oko 13 milijuna kuna, a posao izrade Ministarstvo regionalnog razvoja i fondova EU u vrijeme dok mu je na čelu bila Gabrijela Žalac dodijelilo je tvrtki Ampelos. Cijelu je priču otkrio portal Telegram tvrdeći kako softver navodno vrijedi manje od 3 milijuna kuna.

Šef državne agencije za EU fondove Tomislav Petric, inače, bio je svojedobno na čelu razvojne agencije VIDRA Virovitičko-podravske županije. Kasnije je postao i savjetnik ministra Tomislava Tolušića.

“Danas u ranim jutarnjim satima uhićene su četiri osobe, među kojima se nalazi jedna bivša državna dužnosnica te jedan aktualni državni dužnosnik.

Tomislav Petric bio je šef razvojne agencije Virovitičko-podravske županije / Foto: Facebook

U tijeku je provođenje više dokaznih radnji, a nakon dovršenog kriminalističkog istraživanja policija će protiv osumnjičenih osoba podnijeti kaznenu prijavu Uredu europskog tužitelja u Republici Hrvatskoj, kada ćemo biti u mogućnosti objaviti priopćenje s više detalja”, objavila je policija.

Trenutačno se obavlja pretres obiteljske kuće i tri vozila Gabrijele Žalac u Vinkovcima, javlja Jutarnji.

“Ured europskog javnog tužitelja u suradnji s hrvatskim Policijskim nacionalnim uredom za suzbijanje korupcije i organiziranog kriminaliteta provodi hitne dokazne radnje danas, 10. studenoga u Hrvatskoj.

Navedene radnje odnose se na četiri osobe za koje se sumnja da su počinile kaznena djela u Ministarstvu regionalnoga razvoja i fondova EU te u Središnjoj agenciji za financiranje i ugovaranje programa i projekata EU (SAFU), vezano uz postupke javne nabave informatičkog sustava”, priopćili su iz OLAF-a.

Objava Uhićeni Gabrijela Žalac i Tolušićev bivši savjetnik Tomislav Petric pojavila se prvi puta na Danica.hr.