Mišel Jakšić: Glavna državna odvjetnica trebala je ponuditi ostavku

Predsjednik saborskog odbora za pravosuđe Mišel Jakšić (SDP) poručio je u petak kako je glavna državna odvjetnica Zlata Hrvoj-Šipek svakako trebala dati mandat na raspolaganje nakon blamaže sa slučajem Gabrijele Žalac (HDZ).

“To je jednostavno neodrživa situacija koja budi jako puno sumnji i do kraja ruši percepciju o pravosuđu koja je iovako katastofalna. Banaliziranje priče kao što je to bilo na pressici DORH-a sigurno neće vratiti povjerenje u pravosuđe. Uhićena je članica predsjedništva HDZ-a, i to Plenkovićeva HDZ-a. I Žalac i Hrvoj-Šipek su izbor Andreja Plenkovića.

Frapantno je i da po našim tužiteljima nije bilo ničega, nego je cijelu priču preuzeo na sebe Ured europskog javnog tužitelja. To je katastrofalna poruka. Onda idemu u daljnju razradu čudnih koincidencija – slučaj veliki Agrokor, curenje informacija pa odabir vještaka… Mi četiri godine nismo shvatili da nam cure informacije”, rekao je Jakšić za N1.

Jakšić smatra kako bi lijepo zvučalo da je glavna državna odvjetnica rekla – evo, moj mandat je na raspolaganju pa neka oni koji su me imenovali kroz Sabor pokažu stoje li i dalje uz mene. Dociranje na pressici totalna je parodija od pravosudnog sustava i države, smatra on.

Zbog čega HDZ-u možda odgovara da ima nekompetentne ljude u DORH-u i USKOK-u, pitala je novinarka.

“Možda jer je Andrej Plenković svjestan kakav dio ekipe oko sebe ima. Mislim da je svjestan da ima u nekim situacijama ementaler sir pun rupa i samo čeka gdje će nešto prsnuti pa će on to onda pokušati obraniti. Malo previše imamo koincidencija u otvaranju i zatvaranju istraga s nekim političkim događajima”, odgovorio je Jakšić za N1.

Objava Mišel Jakšić: Glavna državna odvjetnica trebala je ponuditi ostavku pojavila se prvi puta na Danica.hr.